Steven Saylor (gebore op 23 Maart 1956) is 'n Amerikaanse skrywer van historiese romans. Saylor is 'n gegradueerde van die Universiteit van Texas in Austin, waar hy geskiedenis en oudheid studeer het. Saylor se bekendste werk is sy Roma Sub Rosa historiese misterie reeks wat in Rome afspeel. Die romans se held is 'n speurder genaamd Gordianus the Finder, wat aktief was gedurende die tyd van Sulla, Cicero, Julius Caesar, en Cleopatra. Buiten hierdie reeks van misdaadromans, het Saylor ook twee historiese romans van epiese lengte oor Rome geskryf, naamlik Roma en Empire. Sy werk is al in een-en-twintig tale gepubliseer. Saylor het ook twee romans geskryf wat afspeel in Texas. A Twist at the End, met die karakter O. Henry, speel af in Austin in die 1880's en is gebaseer op werklike reeksmoorde en verhore (die saak van die sg. Servant Girl Annihilator). Have You Seen Dawn? is 'n eietydse riller wat afspeel in 'n fiksionele Texaanse dorp genaamd Amethyst, en is gebaseer op Saylor se tuisdorp, Goldthwaite, Texas.